
A szimbólum szövegképző ereje Petőfi Sándor prózájában

Dolgozatomban Petőfi Sándor két prózai alkotását, a Tigris és hiéna című drámát és A hóhér kötele című regényt elemeztem elsősorban a bosszú szimbolikájának tükrében, kitérve a keresztény szimbolika vizsgálatára is.
Petőfi prózai munkássága kapcsán legfontosabb forrásom Martinkó András A prózaíró Petőfi című munkája volt, ezen kívül segítségül használtam Horváth János és Kerényi Ferenc Petőfi-monográfiáit is. A dolgozatom indító fejezete e munkák alapján összeállított, rövidebb áttekintést tartalmazza, tárgyalva a két vizsgált műnek a Felhők-ciklusban elfoglalt helyét.
A szimbólum eltérő irodalomelméleti értelmezéseinek ismertetése után (Lotman, Ricoeur, Frye), a továbbiakban a ricoeuri szimbólumfelfogást és kategorizálást vettem az elemzés alapjául. A konkrét szimbólumértelmezéshez a Pál József és Újvári Edit által szerkesztett Szimbólumtár című munkából indultam ki.
A dolgozatban a két prózai alkotást egymástól függetlenül, külön fejezetben elemeztem, elsőként a Tigris és hiéna című drámát vizsgáltam. A mű első alfejezetében a bosszú és a szereplők viszonyát értelmeztem szöveghelyekkel alátámasztva. Mindezek után a bosszú konkrét szimbólumait a szemantikailag kapcsolódó szimbólumokkal együtt rendszereztem. A kozmikus szimbólumok (víz, tűz, vér) mint gyűjtőpontok is funkcionáltak. Ezen felül a dráma kapcsán kiemeltem a szem szimbolikáját, amely a műben egyaránt kapcsolódik a bosszúhoz és a passzív érzékeléshez.
A szimbólumelemzés után a keresztény szimbolika tárgyalására került sor a főszereplőkhöz kötötten: Saul és Béla esetében a krisztusi, illetve apostoli jegyekre, míg Predszláva és Borics személyéhez sátáni és alvilági attribútumokra összpontosítva.
A következő nagy fejezetben A hóhér kötele című regényt elemeztem ugyancsak a kozmikus szimbolika tükrében, emellett az onirikus hattyú szimbólumot vizsgáltam.
Ezt követően a regény keresztény szimbólumrendszerét részleteztem, amely a két kulcsszereplő, Máté és Róza köré épül. Számos helyen bibliai történésekre visszavezethető részletek szerepelnek (Ádám és Éva kiűzetése, özönvíz, kereszthalál). A regényelemzés utolsó részében a beszéd válságát vizsgáltam a nonverbális jelzések és a reszketés motívumának állandó jelenléte tükrében.
Az elemzések alapján a vizsgált prózai alkotásokban egységes, összefüggő és gyakran keresztény vonatkozású szimbólumrendszer mutatható ki, így a dolgozat elején megfogalmazott elemzési szempont relevánsnak tekinthető a két mű esetében.



